
ŠAKIŲ RAJONO SAVIVALDYBĖS SENIŪNAIČIŲ RINKIMŲ KOMISIJOS 
NUOSTATAI


I SKYRIUS
BENDROSIOS NUOSTATOS

1.	Šakių rajono savivaldybės seniūnaičių rinkimų komisija (toliau – Komisija) vykdo seniūnaičių rinkimus seniūnaitijose, kuriose gyvena daugiau kaip 500 gyventojų.
2.	Komisiją, ne mažiau kaip iš trijų asmenų, sudaro Šakių rajono savivaldybės administracijos direktorius (toliau – Administracijos direktorius) įsakymu. Administracijos direktorius įsakymu tvirtina Komisijos sudėtį, paskiria Komisijos pirmininką ir sekretorių.
3.	Komisija savo veikloje vadovaujasi Lietuvos Respublikos vietos savivaldos įstatymu, Šakių rajono savivaldybės tarybos 2019 m. rugsėjo 13 d. sprendimu Nr. T-235 „Dėl Šakių rajono savivaldybės seniūnaičių rinkimų ir atšaukimo tvarkos aprašo patvirtinimo“ patvirtintu Seniūnaičių rinkimų ir atšaukimo tvarkos aprašu (toliau – Aprašas) ir šiais Nuostatais.

II SKYRIUS
KOMISIJOS ĮGALIOJIMAI

4.	Komisija:
4.1. pasirūpina, kad būtų parengtos balsavimo patalpos:
4.2. rinkimų dieną organizuoja seniūnaičių rinkimus;
4.3. suskaičiuoja balsus, pasirašo balsų skaičiavimo protokolą (Aprašo 4 priedas);
4.4. svarsto Komisijai pateiktas rinkėjų pastabas ir pretenzijas dėl balsavimo organizavimo, balsų skaičiavimo protokolo surašymo, surašo Komisijos išvadas.

III SKYRIUS
KOMISIJOS TEISĖS IR PAREIGOS

5.	Komisija turi teisę:
5.1. susipažinti su kandidatų į seniūnaičius sąrašu;
5.2. susipažinti su kandidatų į seniūnaičius dokumentais.
6. Komisijos nariai privalo neatskleisti informacijos, jeigu jos atskleidimas prieštarauja Lietuvos Respublikos asmens duomenų teisinės apsaugos įstatymui ir Komisijos darbe vadovautis Asmens duomenų tvarkymo Šakių rajono savivaldybės administracijoje taisyklėmis.

IV SKYRIUS
KOMISIJOS DARBO ORGANIZAVIMAS

7.	Komisijos darbą techniškai aptarnauja seniūnija, kurioje vykdomi seniūnaičio rinkimai.
8.	Seniūnijoje parengiami Apklausos lapai (Aprašo 6 arba 7 priedai). Apklausos lapai antspauduojami seniūnijos antspaudu.
9. Atvykus rinkėjui į balsavimui skirtas patalpas, Komisijos narys patikrina ar rinkėjas yra tos seniūnaitijos gyventojas ir ar nėra jau balsavęs. Po to rinkėjas pasirašo rinkėjų, balsuojančių raštu, sąraše (Aprašo 5 priedas).
10. Pasibaigus rinkimams, Komisija suskaičiuoja balsus, atiduotus už kiekvieną kandidatą. Apklausos lapus sudeda į voką (kiekvieno kandidato atskirame voke) ir jį užantspauduoja.
11. Komisijos sekretorius pildo Seniūnaičio rinkimų balsuojant raštu balsų skaičiavimo protokolą (Aprašo 8 priedas). Protokole turi būti įrašyta: balsavimo pradžios ir pabaigos laikas, balsų skaičiavimo Komisijos sudėtis, į balsavimą atvykusių rinkėjų skaičius, balsavimo rezultatai (š viso už kiekvieną kandidatą į seniūnaičius atiduotų balsų skaičius), kandidato, surinkusio daugiausia balsų, vardas ir pavardė, už kiekvieną kandidatą užpildytų Apklausos lapų skaičius, vokų su  Apklausos lapais skaičius ir kita svarbi informacija. Protokolą pasirašo visi Komisijos nariai.
12. Seniūnaičio rinkimus laimi tas kandidatas, kuris balsuojant raštu surinko daugiausia rinkėjų balsų.
13. Jeigu rinkimuose dalyvauja tik vienas kandidatas, rinkėjai Apklausos lape (Aprašo 7 priedas) pažymi vieną iš grafų – „Už“ arba „Prieš“. Šiuo atveju seniūnaitis laikomas išrinktu tik tada, jei už jo kandidatūrą balsavo daugiau kaip pusė rinkimuose dalyvavusių rinkėjų. 
14. Suskaičiavus balsavimo rezultatus, visi Apklausos lapai sudedami į voką ir jis užantspauduojamas.
15. Rinkėjai turi teisę reikšti pastabas ir pretenzijas rinkimų Komisijai raštu dėl teisės aktų, reglamentuojančių seniūnaičių rinkimus, pažeidimų.
16.	Rinkėjų raštiškos pastabos ir pretenzijos pridedamos prie protokolo ir pateikiamos Administracijos direktoriui.

V SKYRIUS
BAIGIAMOSIOS NUOSTATOS

17.	Rinkimų rezultatus seniūnas skelbia Savivaldybės interneto svetainėje, seniūnijos skelbimų lentoje ir vietinėje spaudoje. 
18.	Šie Nuostatai gali būti pakeičiami arba panaikinami Administracijos direktoriaus įsakymu. 

